തള്ളിപ്പറയുന്നവര്ക്ക് ബ്രിട്ടീഷ് മനോഭാവം : എ വിജയരാഘവന് മലബാര് സമരത്തെ തള്ളിപ്പറയുന്നവരുടേത് ബ്രിട്ടീഷ് അനുകൂല മനോഭാവമാണെന്ന് സിപിഐ എം സംസ്ഥാന സെക്രട്ടറിയുടെ ചുമതലയുള്ള എ വിജയരാഘവന് പറഞ്ഞു. മലപ്പുറത്ത് മാധ്യമപ്രവര്ത്തകരോട് സംസാരിക്കുകയായിരുന്നു അദ്ദേഹം. മലബാര് സമരത്തെ പാരീസ് കമ്യൂണിനോടാണ് എ കെ ജി താരതമ്യപ്പെടുത്തിയത്. അതിന്റെ പേരില് ബ്രിട്ടീഷ് പൊലീസ് അദ്ദേഹത്തെ അറസ്റ്റ്ചെയ്തു. സമരത്തെ വര്ഗീയകലാപമായി ചിത്രീകരിക്കാനാണ് അവര് ശ്രമിച്ചത്. ആ രീതിയാണ് ആര്എസ്എസിന്റേതും. കേന്ദ്രസര്ക്കാര് പേര് വെട്ടിമാറ്റിയാല് മലബാര് സമരം ചരിത്രത്തില്നിന്ന് ഇല്ലാതാകില്ല. മൗലികമായി ജന്മിത്വവിരുദ്ധവും സാമ്രാജ്യത്വവിരുദ്ധവുമായിരുന്നു സമരം. മലബാര് സമരത്തെപ്പറ്റി ആഴത്തില് പഠിച്ച ഇന്ത്യക്കാരും വിദേശികളുമായ ചരിത്രകാരന്മാര് ഈ വസ്തുത എടുത്തുപറഞ്ഞിട്ടുണ്ട്. ബ്രിട്ടീഷ്വിരുദ്ധതയ്ക്കാണ് അവരെല്ലാം പ്രഥമസ്ഥാനം നല്കിയത്. കമ്യൂണിസ്റ്റ് പാര്ടി 1946ല് പുറത്തിറക്കിയ 1921 ആഹ്വാനവും താക്കീതും പ്രമേയത്തില് ഇത് വിശദമാക്കി. സമരസേനാനികളുടെ ധീരോദാത്തമായ പോരാട്ടവീറിനെ ഉയര്ത്തിപ്പിടിച്ചെന്നും വിജയരാഘവന് പറഞ്ഞു.